To unge mænd kørte tirsdag eftermiddag hasarderet gennem Farsø og kastede tomme øldåser ud - enten efter andre biler eller i et forsøg på at ramme en patruljebil - mens de ifølge vidner susede afsted med op 150 kilometer i timen. To patruljebiler eftersatte bilen, en sort Audi A3, med de unge mænd. Mens den ene politibil mistede flugtbilen af syne, havde en anden forsøgt at standse bilen. Det endte i en påkørsel, hvor politibilen blev torpederet og flugtbilen røg gennem en hæk. Flugten fortsatte herefter til fods, og takket være vakse borgere kunne politiet hurtigt finde og anholde to unge på henholdsvis 21 og 22 år. Se videoen fra stedet her: Sigtet for flere tyverier De er nu sigtet for to tilfælde af tyveri og et forsøg på tyveri, fortæller Mikkel Brygmann fra Nordjyllands Politi i Hobro. - Politiet blev først bekendt med et tyveri på vandrehjemmet i Aalestrup tirsdag formiddag. Her blev der stjålet et fladskærms-TV og en chromecast, fortæller han. Efterfølgende modtog politiet en anmeldelse om et tyveri af 60 liter dieselolie fra en minigraver, hvor der var set en sort Audi køre væk i høj fart. Det var i den forbindelse, at politiet blev bekendt med flugtbilen første gang og patruljerede i området. Sidste anmeldelse fandt sted klokken 15 i et sommerhus på Kjeldhøjvej i Ertebølle. Her blev de unge mænd og bilen hurtigt opdaget, og de flygtede fra stedet i bil. Overtrådte også færdselslov Ud over tyverier vil de unge mænd også blive sigtet for flere færdselsovertrædelser, som politiet endnu ikke har det fulde overblik over. - Der er indtil videre opgjort seks færdselsovertrædelser, men det er meget muligt, at der kommer flere, fortæller Mikkel Brygmann fra Nordjyllands Politi i Hobro. Han vil heller ikke udelukke, at der kan komme flere tyverianmeldelser: - Det er klart, når der sker tre tyverier på så kort tid, så undersøger vi, om det kan kædes sammen med andre sager, siger Mikkel Brygmann. De to unge mænd er blevet løsladt og skal altså ikke fremstilles i grundlovsforhør, mens politiet arbejder videre med efterforskningen.

Referat:
En biljagt endte med en smadret politibil og to anholdte mænd. De er nu sigtet for tyverier i Farsø-området.